text: Eksplosiv cocktail
  08 juli 2010 kl. 10.35
  Brand og redning i Haderslev blev torsdag formiddag kald ud til et kemikalieudslip på genbrugspladsen i Vojens.
  Redningsfolkene mødte en 200 liters plastikbeholder, der bulede kraftigt ud. Da de lettede på låget, sprang det 50 meter op i luften.
  Beholderen rummede nogle glas med en væske, der udviklede røg.
  Redningsfolkene tømte beholderen og sorterede de forskellige dunke med kemikalieaffald for at undgå flere eksplosive forbindelser.
  Plastikbeholderen var klar til afhentning, men chaufføren nægtede at tage den eksplosive beholder med ud i trafikken.
  
  Strammer foretningsgangen
  Genbrugspladsen blev lukket under aktionen, og der blev oprettet en sikkerhedszone på 100 meter fra pladsen. Det betød, at en vej blev lukket for trafik.
  Pladsen blev genåbnet klokken 13.00.
  Haderslev Forsyning, Provas, vil nu stramme op på sorteringen af kemikalier på genbrugspladsen.
  - Vi vil oplyse kunderne om, at det er vigtigt så vidt muligt at anvende original emballage ved aflevering af restprodukter, og at glasflasker ikke er hensigtsmæssige, siger direktør John Hartvig Mølgaard. Han vil sikre, at sorteringen på selve genbrugspladsen også bliver bedre.
  